A BIZOTTSÁG 1197/2006/EK RENDELETE
(2006. augusztus 7.)
a hasított sertések közösségi osztályozási rendszerének alkalmazására vonatkozó részletes szabályok megállapításáról szóló 2967/85/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 2. cikkére és 4. cikkének (6) bekezdésére,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (2) és különösen annak 5. cikke (1) bekezdésére,
mivel:
(1)
A 2967/85/EGK bizottsági rendelet (3) részletes szabályokat állapít meg a hasított sertések közösségi osztályozási rendszerének alkalmazására és különösen a hasított sertések színhústartalmának meghatározására szolgáló módszerekre vonatkozóan.
(2)
A hasított sertések osztályozása tekintetében a közelmúltban, különösen az EUPIGCLASS projekt keretében folytatott kutatások eredményei rávilágítottak arra, hogy javítani kell a mintavétel minőségét, és egyszerűsíteni kell a hasított sertések színhústartalmának meghatározására szolgáló módszert.
(3)
Ezért ki kell igazítani a hasított sertések színhústartalmának meghatározására és a színhústartalom referenciaszázalékának kiszámítására a 2967/85/EGK rendeletben megállapított módszert.
(4)
Ezért a 2967/85/EGK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
A 2967/85/EGK rendelet a következőképpen módosul:
1.
A 3. cikk (1) és (2) bekezdése helyébe a következő szöveg lép:
„(1) A hasított sertés színhústartalmának meghatározására használható, a 3220/84/EGK rendelet 2. cikkének (3) bekezdése értelmében osztályozási módszerként engedélyezett standard statisztikai módszernek a »legkisebb négyzetek«-módszer vagy rangcsökkentő módszerek minősülhetnek, de egyéb, statisztikailag igazolt módszerek is alkalmazhatóak.
A módszer az érintett országos vagy regionális sertéshústermelésből vett reprezentatív mintán alapul, amely legalább 120 olyan hasított sertést foglal magában, amelyek színhústartalmát az e rendelet I. mellékletében szereplő boncolási módszerrel állapították meg. Több mintavételi módszer használata esetén a referenciaértéket legalább 50 hasított testen kell mérni, és a pontosságnak legalább akkorának kell lennie, amekkora az I. mellékletben szereplő módszer felhasználása révén, 120 hasított testen, a standard statisztikai módszer alkalmazásával érhető el.
(2) Az osztályozási módszerek csak akkor engedélyezhetők, ha a jósolt és a valós értékek közötti átlagos négyzetes gyök eltérés (RMSEP), amelyet teljes körű keresztellenőrzéssel számítanak ki, kevesebb mint 2,5. Ezenkívül valamennyi kiugró értéket figyelembe kell venni az RMSEP kiszámításánál.”
2.
Az I. melléklet 2. pontja helyébe a következő szöveg lép:
„2.
A színhústartalom referenciaszázalékát az alábbiak szerint kell kiszámítani:
Anégy testtájban található színhús súlyát úgy lehet kiszámítani, hogy a nem színhús elemek teljes súlyát levonjuk a négy testtáj boncolás előtti teljes súlyából.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
A rendeletet 2006. július 1-jétől kell alkalmazni a 2967/85/EGK rendelet 3. cikkének (3) bekezdésében foglaltaknak megfelelően engedélyeztetni kívánt osztályozási módszerekre.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 7-én.